section_heading: Radnja i struktura
paragraph_text: Štivo sadrži elemente potrage i detektivske priče, koji su realizirani kroz traženje Matijinog oca. Iako se priča zbog majčine bolesti mogla pretvoriti u tragediju kakve se u stvarnom životu često i događaju, roman “One misle da smo male” završava sretno. Dijalozi su česti i duhoviti, a roman je unatoč sjeni bolesti protkan vedrom atmosferom. Priča je intrigantna i dinamična, a likovi pažljivo profilirani (ističe se lik bake Dorotee). Djelo ima originalnu kompoziciju u koju je najprije interpolirana Matijina prepiska s doktoricom Ankom Dorić, a po završetku romana čitatelj susreće i njegov “drugi dio”, znanstveno - popularni i edukativni dodatak doktorice Dorić. Dodatak obujmom čini četvrtinu knjige, a Dorić ga je napisala s ciljem poučavanja, crpeći podatke iz suvremenih i znanstveno utemeljenih izvora.